KLASA: 034-05/24-01/176

URBROJ: 711-02-01/03-2025-2

Zagreb, 07. siječnja 2025. g.

**JELENA VELIĆ**

**direktorica trgovačkog društva**

**KRIŽEVAČKI PODUZETNIČKI**

**CENTAR d.o.o.**

**Predmet: mišljenje na zahtjev obveznice Jelene Velić**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 30. prosinca 2024.g. pod KLASA: 034-05/24-01/176 zaprimilo zahtjev za mišljenje koje je podnijela Jelena Velić, direktorica trgovačkog društva KRIŽEVAČKI PODUZETNIČKI CENTAR d.o.o.

U podnesenom zahtjevu obveznica navodi da joj 15. ožujka 2025. godine istječe mandat direktorice trgovačkog društva u vlasništvu jedinice lokalne samouprave i da ga Skupština društva planira produljiti. Slijedom navedenog, postavila je upit je li joj potrebna suglasnost Gradskog vijeća za ponovno imenovanje kako je to bilo propisano ranijim Zakonom o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., dalje u tekstu ZSSI/11). Obveznica je također postavila i upit mora li ponovno podnijeti imovinsku karticu povodom novog imenovanja nakon što je podnijela imovinsku karticu u siječnju 2024. godine.

Povodom navedenog zahtjeva, Povjerenstvo u sastavu Ines Pavlačić, zamjenice predsjednice Povjerenstva i Igora Lukača, Nike Nodilo Lakoš te Ane Poljak, članova Povjerenstva na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21 i 36/24, dalje ZSSI/) na 68. sjednici održanoj 07. siječnja 2025., obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako je člankom 15. stavkom 2. ZSSI/11-a bilo propisano da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva), predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Ova zakonska odredba, koja se odnosi na obvezu postupanja skupštine trgovačkog društva po prijedlogu predstavničkog tijela jedinice lokalne i jedinice područne (regionalne) samouprave u postupcima imenovanja članova upravnih tijela i nadzornih odbora trgovačkih društava u kojem je jedinica lokalne, odnosno područne (regionalne) samouprave vlasnik udjela ili dionica, nije sadržana u ZSSI-u.

Stoga danom stupanja ZSSI-a više ne postoji obveza imenovanja članova upravnih i nadzornih odbora trgovačkih društava, u kojima jedinica lokalne samouprave ima udio u vlasništvu (temeljnom kapitalu), po prijedlogu predstavničkog tijela jedinice lokalne samouprave.

U odnosu na obvezu podnošenja imovinske kartice Povjerenstvo ističe kako je sukladno čanku 10. stavku 2. ZSSI-a propisano da su obveznici dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti, dok je člankom 10. stavkom 3. ZSSI-a propisano da su obveznici koji su ponovno izabrani ili imenovani na istu dužnost obvezni u roku od 30 dana od dana stupanja na dužnost podnijeti imovinsku karticu.

Slijedom navedenog, a neovisno od činjenice podnošenja godišnje imovinske kartice koju su obveznici svake godine dužni podnijeti do 31. siječnja za prethodnu godinu, obveznica koja ističe da joj 15. ožujka 2025. prestaje mandat direktorice trgovačkog društva, u obvezi je u roku od 30 dana od eventualnog ponovnog imenovanja na istu dužnost podnijeti novu imovinsku karticu sa svrhom ponovno imenovanje/izbor na dužnost.

ZAMJENICA PREDSJEDNICE POVJERENSTVA

Ines Pavlačić, dipl. iur.

Dostaviti:

1. Obveznica Jelena Velić, elektroničkom dostavom
2. Objava na internetskoj stranici Povjerenstva
3. Pismohrana